ועדת המדע והטכנולוגיה, כנסת 17, פרוטוקול מספר 73, 2008-01-21 08:30

בנימין אלון: שלום לכולם, אנחנו פותחים בנושא המרכז הלאומי לחקלאות ימית באילת.

בנימין אלון: נקווה שנצא מהפלונטר שאנחנו תקועים בו בנושא של אילת.

בנימין אלון: זה לא אומר שאנחנו פותרים את כל הנושא המורחב יותר של ועדת טייכר.

בנימין אלון: פרופסור מינה טייכר כאן?

בנימין אלון: אם אני לא טועה, היא התייחסה להחרגה המיוחדת של מלח"י, נכון?

מינה טייכר: הראשונה דיברה על הרה-ארגון - -

בנימין אלון: כן, אבל היא היתה על בסיס כל נושא מכוני המחקר של משרד התשתיות, שכמובן מאוד נרצה לשמוע את מנכ"ל משרד התשתיות מתייחס לסוגיה כולה, של - - נמצא פה פרופסור חרות ברק.

בנימין אלון: נתחיל בישיבה.

בנימין אלון: מנכ"ל משרד החקלאות ומנכ"ל משרד התשתיות, בבקשה.

חזי קוגלר: אני מנכ"ל המשרד לתשתיות לאומיות.

חזי קוגלר: אני אתייחס קודם כל לכותרת של הישיבה הזאת, אין חשש להמשך קיומו של חקר החקלאות הימית באילת.

חזי קוגלר: אנחנו, במשרד התשתיות, מעמידים לחקלאות הימית באילת בדיוק את אותו תקציב, מבלי להחסיר אגורה אחת לתקציב של שנת 2008, כפי שהיה בשנת 2007.

חזי קוגלר: וזה על אף שחל אצלנו בתקציב קיצוץ בגלל פלאטים שהיו בשנה שעברה.

חזי קוגלר: השתדלנו מאוד להימנע מזה מאחר ואנחנו יודעים כמה זה יכול לפגוע בחקלאות הימית.

חזי קוגלר: אני רוצה להדגיש במיוחד בוועדה הזאת, שהתקציב שלנו ערוך באופן כזה שלצערי נוצר מצב שכל סכום שאנחנו "שומרים" לפעילות של החקלאות הימית במקרה הנוכחית, הוא למעשה בקונפליקט עם התקציבים שעומדים לרשותנו למחקר באופן כללי, כי הכל בא מתוך התקציב של מחקר ופיתוח ולכן, נאלצנו לפגוע במידה מסוימת בתקציב של מחקר ופיתוח, שבא מתוך סדרי העדיפויות שלנו, ואנחנו לא רוצים לפגוע בפעילות שלהם.

בנימין אלון: כשאתה אומר שזה יהיה כמו ב-2007, אתה מתכוון לבסיס התקציב של 2007 או לסך כל מה שהם קיבלו ב-2007?

חזי קוגלר: גם וגם, סך הכל.

חזי קוגלר: אתן מספרים: בשנת 2007 החקלאות הימית תוקצבה ב-7 מיליון 334 אלף שקלים.

חזי קוגלר: זה בסיס פלוס תוספות.

חזי קוגלר: בשנת 2008 אנחנו מתקצבים אותה ב-7 מיליון 334 מיליון שקל, זה בסיס פלוס תוספות.

חזי קוגלר: זה כבר בתוך התקציב שלנו ל-2008, וכמובן שהתוספת הזאת צריכה לקבל את האישור של אגף התקציבים וזה כבר הועבר לאגף.

חזי קוגלר: אנחנו מבקשים שיזדרזו ויאשרו את התוספות, כפי שאנחנו מבקשים.

בנימין אלון: כלומר, על 2,553 שמופיע בכחול אתם עושים העברה לאיזה סעיף?

חזי קוגלר: מהתוספות.

חזי קוגלר: זה 4 מיליון 801 אלף שקל.

בנימין אלון: מהרזרבה?

חזי קוגלר: לא, זה מהתוספות וזה מופיע בסעיפים של התוספות.

חזי קוגלר: זה מספר תקנה 34170106.

חזי קוגלר: האמת שזה לא היה אמור להיות כך ויש לזכור שהתקציב שלנו לשנת 2008 קוצץ בדיוק באותו סכום שאנחנו מעבירים לחקלאות הימית מהתוספות, בקרוב ל-5 מליון שקלים.

חזי קוגלר: ההבנה שלנו עם האוצר היתה שבהתאם להחלטת הממשלה בספטמבר 2006 כל מכוני המחקר יאוחדו.

חזי קוגלר: כאשר ההחלטה הזאת נפלה לא היה ברור מה יהיה גורלה של החקלאות הימית, אם היא תישאר במשרד התשתיות במסגרת של מכונים מאוחדים או שהיא תועבר למשרד החקלאות.

חזי קוגלר: בינתיים, ועדת טייכר המליצה על העברת היחידה אל משרד החקלאות ואנחנו כמובן מקבלים את ההמלצות במלואן, ונצטרך להדגיש שמי שתומך בהמלצות של ועדת טייכר, שזה כל המשרדים הממשלתיים לרבות משרד האוצר ואגף התקציבים, צריכים לקבל את כל ההמלצות שלהם כמות שהן ולא לעשות הפרדה, זה יעבור וזה לא יעבור.

חזי קוגלר: החשיבות של הדבר הזה היה שיש הרבה נושאים תקציביים כבדים שנובעים מההמלצות של ועדת טייכר, כמו פיצויים מוגדלים לעובדים שפורשים, כמו השלמה של פנסיות וכול מיני הפרשות שהמדינה לא הפרישה לעובדים שונים במשך השנים, כמו השקעה בתשתיות של החקלאות הימית, שהיא המליצה להם במסגרת של האיחוד הכולל, שמסתכמים בעשרות מיליוני שקלים, שטרם קיבלו את אישורו של אגף התקציבים במשרד האוצר.

חזי קוגלר: בהיעדר האישור הזה לא ניתן לבצע כלום, למרות שאנחנו נערכנו לחלוטין.

חזי קוגלר: ערכנו עץ של כל בעלי התפקידים, כפי שצריך להופיע במסגרת של איחוד ומאוחד.

חזי קוגלר: דוקטור בני בגין קבע את הפקטור, מנהל את האיחוד שכאילו זה אוחד, אבל כמובן שהוא לא יכול לצאת עם זה לפועל עד שזה יקבל את האישור הסופי.

חזי קוגלר: אנחנו קיצצנו מעל ומעבר, מעבר ל-7.5%, כפי שהתחייב על פי דוח ועדת טייכר וזה עדין לא קיבל את האישור של האוצר.

חזי קוגלר: לא שמענו מאיפה יבואו התקציבים של ההשקעה בתשתיות שנדרשת בהתאם להמלצות של ועדת טייכר.

חזי קוגלר: אז אי אפשר להגיד שרק זה מעכב, זו אפילו טענה צינית.

חזי קוגלר: לא היינו צריכים להקצות מתוך התוספות שלנו משנת 2008 לחקלאות ימית כי זה היה אמור להתבצע לפני סוף 2007, ואותו סכום שקוצץ מאתנו היה אמור לעבור מהאוצר אל משרד החקלאות, כדי שיוכלו להמשיך לתפקד כפי שתפקדו ב-2007.

חזי קוגלר: לצערי הרב, האוצר לא נתן את האישור שלו לכל הסכומים הנוספים.

חזי קוגלר: לא יצא לפועל האיחוד ואנחנו לא ננהג באופן בלתי אחראי ולא נאשר את התקציבים של 2008 כפי שעשינו ב-2007, אבל זה בא על חשבון המחקר והפיתוח שלנו בתחומים אחרים, במיוחד בתחום המו"פ של האנרגיות המתחדשות, לצערי הרב.

בנימין אלון: תודה רבה מר קוגלר.

בנימין אלון: אני חושב שהדברים ברורים וחדים.

בנימין אלון: לפני שאני מבקש מיעל, מנכ"ל משרד החקלאות לומר את דברה, הייתי מבקש מפרופסור טייכר, כמו שאמר מר קוגלר, בהתחשב בשתי ועדות טייכר, יש לנו לדעתי צורך, ואני עדין בענין של מלח"י.

בנימין אלון: בעצם לא היתה כל הצעת מחליטים או החלטת ממשלה שאימצה את המסקנות.

בנימין אלון: זאת אומרת, שתאמר שהדברים האלה זה כבר עבר בתקציב, אבל צריכה להיות החלטה שאומרת שמלח"י היא של משרד החקלאות, זה התקציב שיועבר לה וכולי.

בנימין אלון: האם אני צודק?

מינה טייכר: כן, אתה צודק.

מינה טייכר: לא היתה הצעת מחליטים, היה ראוי שתהיה הצעה כזאת.

בנימין אלון: בעצם מבחינה סטטוטורית מה שיש זה המלצת הועדה הזאת, שהיא בגדר של המלצה.

מינה טייכר: המשרדים הרלבנטיים קיבלו את ההמלצות.

מינה טייכר: הצעת מחליטים זה חשוב לכל מיני דברים אחרים.

מינה טייכר: אם הדברים קורים בלי הצעת מחליטים, אנחנו לא צריכים להיכנס להיסטוריה, זאת לא המטרה.

בנימין אלון: אני אגיד למה אני מעלה את זה: לדעתי, חלק ממה שנגע מר קוגלר מחייב את המודעות של הממשלה לכל הסעיפים המורכבים של זה.

בנימין אלון: זה לא יכול להיות שטפל פה בקטע קטן, וזה גם תמצית הטענה של דוקטור ברק חרות, ואנחנו עוד נתייחס לזה.

בנימין אלון: הייתי רוצה לשמוע את יעל שאלתיאלי, מנכ"ל משרד החקלאות.

יעל שאלתיאלי: למעשה חזי קוגלר ואני מנהלים את המו"מ משלהי שנת 2006, כאשר עלה הנושא.

יעל שאלתיאלי: אנחנו רואים סינרגיה בין הפעילות של מלח"י עם פעילות מינהל המחקר שלנו ואגף הדייג.

יעל שאלתיאלי: החיבור נראה לנו מאוד טבעי ונכון, והתנאי הוא שיהיו לנו המשאבים המתאימים על מנת לקיים את הפעילות הזאת בתוך מינהל המחקר.

בנימין אלון: סליחה שאני מתפרץ, אבל בשביל האווירה הטובה והכנות והפרוטוקול, ראוי לשבח.

בנימין אלון: זה די חריג בנוף הפקידותי-ממשלתי שבהבנה ובהסכמה עניינית, משרד התשתיות ומשרד החקלאות מסכימים, מוותרים על נכס ומעבירים אותו למשרד אחר כי עניינית זה קשור לשם.

יעל שאלתיאלי: סליחה, חבר הכנסת אלון, זאת לא האידיליה הזאת.

יעל שאלתיאלי: אני רוצה להיכנס לנושא.

מינה טייכר: כדי שזה יהיה מוחלט, היה צריך להיות פה גם מנכ"ל משרד האוצר...

יעל שאלתיאלי: יש פה נציג.

יעל שאלתיאלי: לשאלתך לגבי המחליטים: ניסינו לתאם הצעת מחליטים ביחד עם משרד התשתיות ולא הגענו להסכמות ולכן זה לא הוגש לממשלה.

מינה טייכר: לא רציתי להיכנס להיסטוריה.

יעל שאלתיאלי: בסך הכל, נדמה לי שצריך להפריד, ואם אני לא טועה גם דוח טייכר עסק בזה, להפריד את מלח"י מהמכון החדש.

יעל שאלתיאלי: נדמה לי שנכון לטפל בנושא הזה, של מלח"י, עם ההמלצות שקשורות אליו בעיקר על רקע השריפה שהיתה והנזק שנגרם, והצורך הדחוף לשיקום המכון.

יעל שאלתיאלי: ופה אני חייבת לשים את השאלה על השולחן, כי חזי, אתה אמרת שאתם מתקצבים את אותו תקציב שהיה ב-2007 ל-2008, ואם מחר מלח"י עובר למשרד החקלאות, האם הוא עובר עם התקציבים שאתם תקצבתם?

בנימין אלון: אני הבנתי שזה מה שנאמר.

בנימין אלון: הבנו נכון?

חזי קוגלר: אמרתי שאי אפשר לעשות הפרדה בין איחוד המכונים לבין השאלה הספציפית לגבי החקלאות הימית.

חזי קוגלר: המהלך של איחוד המכונים הוא מהלך כולל והוא חשוב מאוד בשביל השיפור של העבודה השוטפת של כל המכונים.

חזי קוגלר: הצעת המחליטים שנוסחה על ידי משרד החקלאות התייחסה רק לגבי הנושא של העברה של החקלאות הימית ואנחנו חייבים לאמץ במלואן את כל המלצות ועדת טייכר - -

בנימין אלון: בלי קשר להצעת מחליטים, ובוודאי שזה קשור ועוד נחזור לזה, אני מנסה למרות הקשר לעבוד במודולאריות, לדבר על אילת ואז להצפין.

בנימין אלון: הבנו ממך בצורה ברורה, ללא תלות בהחלטת ממשלה, שסיכמת עם האוצר על הסכום של 7,334 שעובר למלח"י עם ההעברה.

חזי קוגלר: מלח"י אצלנו וזה מתוקצב מתוך התקציב שלנו.

בנימין אלון: מתוקצב עכשיו עם מלח"י, ועם ההעברה של מלח"י התקציב הזה עובר.

בנימין אלון: הבעת את מורת רוחך שהתקציב נלקח ממך וצריכים להגיע עוד דברים, ואנחנו נתייחס לזה.

חזי קוגלר: אני רוצה להבהיר: לנו אין שום בעיה שהתקציב יעבור.

חזי קוגלר: המשמעות של העברה תקציבית מהתקציב של המו"פ של המשרד, זה בא מתוך תקציב המו"פ, שהוא יקוצץ כתוצאה מזה לעתיד, מה שצריך לזכור זה שהאוצר באופן קונסיסטנטי משנה לשנה וגם השנה הזאת, מקצץ את הבסיס של המשרד ומשאיר את יתר הפעילויות לתוספות, וזה פוגע בראש וראשונה בתקציב המו"פ אצלנו.

חזי קוגלר: זה מוקדש במיוחד לעניינים של התייעלות אנרגטית וצריך לבקש מהאוצר שייתן לנו את הדבר הזה.

בנימין אלון: צריך לברר את זה.

בנימין אלון: יעל ברשותך, קטענו אותך וביקשת להבהיר.

בנימין אלון: נמצא כאן מהאוצר ערן פולק.

בנימין אלון: ערן, כשאומרים שהתקציב מגיע מהתוספות, אלו תוספות שקיימות ושכבר אושרו על ידכם והועברו או אמורות לעבור?

בנימין אלון: איפה זה עומד?

בנימין אלון: האם אכן זה מגיע בדיוק ממו"פ, אני מדבר מבחינה אוצרית עכשיו ולא מבחינת התכנון של המשרד.

בנימין אלון: האם אכן מבחינתך, ערן, הכל סגור?

ערן פולק: עוד לפני שמסבירים מאיפה מגיע התקציב ולאן הוא הולך, צריך להתמקד, ויעל שאלה את זה בצורה מסודרת.

ערן פולק: האם המכון באילת עובר למשרד החקלאות מחר בבוקר או לא.

ערן פולק: אחר כך, אם זה קורה, צריך לראות מאיפה מגיע התקציב.

ערן פולק: לגבי השאלה ששאלת: התוספת התקציבית, לצורך הענין ממשרד התשתיות הלאומיות, מתוקצבת בתקציב 2008.

ערן פולק: היא צריכה לעבור, בהתאם להסכמות לחלוקה הפנימית לתקציב משרד התשתיות.

ערן פולק: אין פה עניין של מו"פ או חקלאות ימית.

ערן פולק: זה סדרי עדיפויות של המשרד ואפשר להציג את זה גם כפגיעה במו"פ ואפשר להגדיר את זה בכל צורה אחרת.

ערן פולק: ברור לגמרי, וזה התנאי הראשון, שהחקלאות הימית תתוקצב בדיוק באותו סכום.

ערן פולק: דרך אגב, הסכום קצת יותר גבוה ממה שנאמר פה, שהיה ב-2007.

בנימין אלון: אני מדבר על העיקרון.

בנימין אלון: הסכום הזה, שסך הכל מלח"י קיבלו ב-2007 מופיע אצלכם באיזו שהיא רשימה ביחס למלח"י 2008 או שזה דבר שיהיה רק בסוף?

ערן פולק: ברגע שהמכון עובר ל - -

בנימין אלון: אם המכון לא עובר, מופיע אצלכם באיזו שהיא תרשומת שלכם, שלמלח"י יש - -

ערן פולק: תקציב משרד התשתיות כולל התוספות כולל בוודאי את התקציב הזה.

בנימין אלון: אבל את זה תדעו בסוף, כאשר תחליטו על התוספות.

יעל שאלתיאלי: זה מה שנאמר.

בנימין אלון: זאת אומרת שמספר תקנה 34170106 היא חקלאות ימית.

מיקי שפיגל: זה בסיס פלוס תוספות.

בנימין אלון: מדובר בבסיס של 2533, התוספת 4801, סך הכל 7334.

ערן פולק: בהסתייגות שנאמרה שהתקציב יותר גדול ממה שנאמר פה.

בנימין אלון: תכף אני אגע בזה.

בנימין אלון: אני רוצה להבין מבחינה פרוצדוראלית.

בנימין אלון: התקנה הזאת, 34170106 עוברת עם מלח"י מהתשתיות לחקלאות - -

יעל שאלתיאלי: זה תלוי בחזי.

יעל שאלתיאלי: ..

בנימין אלון: בסדר, - - היא עוברת עם מלח"י מבחינתכם.

בנימין אלון: מבחינתך, מר קוגלר, אכן כך הדבר?

בנימין אלון: זה עובר מחר?

חזי קוגלר: מחר זה לא עובר.

חזי קוגלר: ההעברה של מלח"י מחר היא חלק מסך כל הרה-ארגון על פי המלצות ועדת טייכר לכל מכוני המחקר.

בנימין אלון: זאת אומרת שללא החלטת אתם לא תעבירו את זה.

חזי קוגלר: זה לא עובר, זה חלק מסך כל הדו"ח.

בנימין אלון: יש שני דברים ואין מחויבות.

בנימין אלון: אם משרד מעביר למשרד – זה אפשרי.

בנימין אלון: אני רוצה לקרוא לכם מכתב ששלח אליי שר התשתיות.

בנימין אלון: הוא הגיע אתמול למרות שהוא נכתב קודם.

בנימין אלון: כתוב פה: "לכבוד חבר הכנסת בני אלון, יו"ר ועדת המדע והטכנולוגיה.

בנימין אלון: הנדון: המרכז הלאומי לחקלאות ימית.

בנימין אלון: קיבלתי בברכה את פנייתך.

בנימין אלון: אני מבקש להביא לידיעתך כי אימצתי את המלצות ועדת טייכר ואני פועל להעברת מלח"י למינהל המחקר החקלאי בשיתוף פעולה עם שר החקלאות ופיתוח הכפר.

בנימין אלון: לאחר דיון שהתקיים בלשכתי סיכמתי עם שר החקלאות להביא בשבועות הקרובים הצעה להחלטות ממשלה שנקראת "המלצת מחליטים" בנושא, שתבטיח תקציב קבוע להמשך עבודת המכון, להמשך המחקר ולפיתוח תשתיות.

בנימין אלון: " מבחינתי, והיו לי שיחות בעל-פה עם השר בן אליעזר ועם השר שמחון, חשבתי שנתכנס פה כדי שנראה שדברים מתממשים והמדיניות שהשרים מובילים וגם הוועדה המקצועית המליצה מתבצעים.

בנימין אלון: כלומר, אם תהיה החלטה פנימית שלכם שאתם מעבירים יחד עם מלח"י את התקציב אבל לא עושים את זה מעשית, בבקשה, שזה יאמר מפורשות שלא מקבלים את המלצות הוועדה והכל נשאר בתשתיות, זאת אפשרות אחת, ואז אנשי מלח"י ידעו לאן פניהם או שהם עוברים לחקלאות, והם עוברים עד הסוף.

בנימין אלון: אם צריך לזה הצעת מחליטים, אז שיקיים השר את דברו ושתהיה הצעת מחליטים.

בנימין אלון: אבל להתלות את זה, וגם פה השאלה שנשאלה היתה על מלח"י והתשובה היתה על מלח"י.

בנימין אלון: אני חושב שזאת פשוט סחבת.

חזי קוגלר: כוונתו של השר, גם על פי המכתב הזה, שמוכר לי כמובן, למהלך בכללותו.

חזי קוגלר: צריך לזכור שגם משרד החקלאות, אני אופתע אם אשמע אחרת עכשיו, אומר שצריך לאמץ את החלק של ההמלצות שמתייחס ספציפית.

חזי קוגלר: אמרתי שזה כולל השקעה של עוד 15 מיליון שקלים פלוס 3 שנים בתשתיות, וזה עוד לפני השריפה שהיתה לאחרונה.

חזי קוגלר: מעבר לתקציב של ה-7.5 מיליון שקלים מבקשים עוד 2-2.5 מיליון שקלים שלא מופיעים בשום מקום.

חזי קוגלר: זה להערכת ועדת טייכר וגם - -

יעל שאלתיאלי: אני מציעה שאני אגיד מה משרד החקלאות.

יעל שאלתיאלי: ..

בנימין אלון: ברשותך, אני גם מרגיש שפגעתי בגברת שאלתיאלי באמצע דבריה.

בנימין אלון: אני אומר שאתה צודק בהחלט.

בנימין אלון: יש עוד רשימה של דברים שמשרד החקלאות, כאבא חדש, ירצה לדעת שהדברים מסודרים.

בנימין אלון: חובות עבר, 15 מיליון שקלים שנגעת בהם, דמי שימוש ועוד דברים שונים.

בנימין אלון: אבל כל זה הוא יעשה כשהוא יהיה אבא.

בנימין אלון: למלח"י יהיה אבא.

בנימין אלון: מה שעכשיו מעכב זאת העברה שגם כך הוחלט עליה והביצוע שלה.

בנימין אלון: אם מעבירים את מלח"י עם הסעיף הזה, ואני לא נכנס עכשיו אם זה 7800 או 733, האם עם זה אנחנו יוצאים מכאן או שהעסק ממשיך להישאר באוויר.

חזי קוגלר: הוא באמת לא מתבצע אלא כחלק מכל הרה-ארגון של מכוני המחקר, שזה לקראת.

חזי קוגלר: כדי לעשות את זה צריך למצוא את הסעיפים התקציביים למלוא הסוגיות הקשורות לביצוע של הרה-ארגון.

חזי קוגלר: כך היה ההליך מלכתחילה וכך הבנו אותו, וכך הוא נכון לעשות.

חזי קוגלר: מלח"י הוא חלק מחקר הימים.

חזי קוגלר: חקר הימים זו חברה וכדי לעשות "ספין-אוף" של היחידה הזאת מתוך החברה הזאת, צריך לפרק את החברה הזאת.

בנימין אלון: אבל האם הרה-ארגון, היה לו קשר לפגישות השרים שמחון ובן אליעזר?

חזי קוגלר: ודאי, הסברנו את הנושא הזה.

בנימין אלון: אני הבנתי שהפגישות ביניהם וההסכמה של שניהם, כולל מה שיש פה בכתובים עם העתק אליך, שהם מביאים הצעת החלטה משותפת בנושא של מלח"י וזה לא היה תלוי בדבר הזה.

חזי קוגלר: אזכיר לאדוני שבאותו מפגש בין השרים, שכמובן נטלתי בו חלק, הסברנו את סך כל הסוגיות הדרושות בשביל הביצוע של איחוד המכונים וכתוצאה מזה, העברה של החקלאות הימית למשרד החקלאות.

חזי קוגלר: הסברנו שסך כל התקציבים הנדרשים הלא מתוקצבים בשביל הביצוע של כל המהלך מסתכמים בערך של 50 מיליון שקלים.

חזי קוגלר: אנחנו ביצענו עבודה בעצמנו והבנו שניתן לחלק את הקרקעות שעליהן יושבת החקלאות הימית באילת.

חזי קוגלר: מאחר והם יושבים בערך על 90 דונם באילת, ששווים בערך 100 מיליון דולר, החקלאות הימית הסכימה מראש לוותר על חצי מהקרקעות בערך, על מנת שהאוצר יוכל לקבל לידו תקציב כולל שעובר בהרבה את סך כל התקציבים הדרושים בשביל הביצוע של המלצות ועדת טייכר.

חזי קוגלר: על זה דובר בין השרים, השרים הסכימו על זה והנחו אותנו לפנות אל האוצר בהצעה הזאת.

חזי קוגלר: עשינו את זה והאוצר לא נתן מענה.

בנימין אלון: מר קוגלר, ברור שאנחנו רוצים לראות את התמונה הכוללת.

בנימין אלון: אני לא הבנתי שבכל הסיכומים עד עכשיו היתה התלייה כזאת, ואני מבין שמבחינתך, אתה מתנה את זה בצורה הזאת שלא יתבצע פה השלב הזה.

בנימין אלון: כמובן שגם שאר השלבים יתבצעו, אני לא רואה שבזה שמחזיקים את זה, אתה תשפר את הדברים.

בנימין אלון: בבקשה, גברת שאלתיאלי, הייתי בתחילת דברייך.

יעל שאלתיאלי: אני רוצה להשלים.

יעל שאלתיאלי: בהחלט הנושא של העברת התקציב שמשמש היום את מלח"י, זה חלק מתוך ההסדר והוא גם מופיע בטיוטת הצעת המחליטים.

יעל שאלתיאלי: צריך לציין שאנחנו ערכנו תקציב, לא אני, בסיוע אנשי מלח"י, המדען הראשי של משרד התשתיות ומינהל המחקר, והגענו למסקנה שלתקציב השוטף של מינהל המחקר גם ועדת טייכר אומרת כ-8 מיליון ואנחנו הגענו לכ-9 מיליון, שזה הצורך השוטף.

יעל שאלתיאלי: אתם כתבתם כ-8 מיליון פלוס תקציב להפעלה.

מינה טייכר: לא להפעלה, להעברה בתשתיות.

יעל שאלתיאלי: לא, תכף אגע לגבי העברה לתשתיות.

יעל שאלתיאלי: בכל אופן, הגענו בבנייה מאוד מדוקדקת של התקציב של כ-9 מיליון ולכן, בהצעת המחליטים, בטיוטה שהגשנו לאישור משרד התשתיות היה 7.8 מיליון פלוס כמיליון וחצי שביקשנו השלמת תקציב שוטף מאגף התקציבים.

יעל שאלתיאלי: הנושא השני הוא המלצת ועדת טייכר, שאנחנו עומדים עליה, של חידוש תשתיות מדעיות והצטיידות, שוועדת טייכר נקבה בסכום של 5 מיליון לשנה ל-3 שנים.

יעל שאלתיאלי: כלומר, מדובר על 15 מליון שקלים.

יעל שאלתיאלי: יכול להיות, ואני לא יודעת כי אני לא מעורבת בזה, שכתוצאה מנזק שנגרם וכתוצאה מזה שצריך להיערך מחדש ויש כאן כספי ביטוח, יכול להיות שמשהו יחסך כאן, אני לא בטוחה אבל צריך לבדוק את האופציה.

יעל שאלתיאלי: בינתיים, זה חלק מהדברים הדחופים כי אסור להתחיל להתגלגל בלי לתכנן - -

בנימין אלון: את אומרת שאת לא רוצה לקבל חסות על מלח"י כל עוד אין את כל הדברים האלה של ה-15 מיליון שקל, ההשלמה ל-9 מ-7.33 וכל שאר הדרישות?

בנימין אלון: אני רוצה להבין את השורה התחתונה.

יעל שאלתיאלי: אימצנו את מסקנות ועדת טייכר - -

בנימין אלון: כן, אבל כל זה כתנאי.

יעל שאלתיאלי: בוודאי.

יעל שאלתיאלי: אין מצב שבו ניקח את האחריות על מלח"י ולא נוכל לקיים אותה.

יעל שאלתיאלי: ואז בעוד שנה או שנתיים אני אצטרך לפזר אותה.

יעל שאלתיאלי: אני חושבת שזה נכון להסתכל היום אסטרטגית, לבנות את המכון ולהבטיח את הקיום שלו לתקופה ארוכה.

יעל שאלתיאלי: שתי התייחסויות: אתמול שמעתי בפעם הראשונה שאנחנו חלק מהרה-ארגון הגדול של נושא מכוני המחקר של משרד התשתיות.

יעל שאלתיאלי: גם בדיון שהתקיים ב-4.11 אצל שר התשתיות הנושא היה העברת מלח"י למשרד החקלאות.

יעל שאלתיאלי: לא היה כל עץ הארגון החדש של החברה.

יעל שאלתיאלי: גם הצעת מחליטים, הטיוטה שהועברה למשרד התשתיות, העברת המרכז החקלאי לחקלאות ימית באילת לא חלק מכל הארגון.

יעל שאלתיאלי: אני חושבת שזה נקודתי, זה תחום והכי חשוב, אני חוזרת פעם שלישית בדיון הזה על הנקודה שיש כאן דחיפות בגלל הסיטואציה שבה נמצאת מלח"י היום, כתוצאה מנזק השריפה.

בנימין אלון: רבותי, אני רוצה לשמוע את האוצר, האם יש לכם מה להוסיף על מה שאמרתם.

בנימין אלון: אני לא יודע, הרושם שמתקבל כאן זה שמלח"י נשאר במשרד התשתיות, בניגוד להחלטות ועדת טייכר.

בנימין אלון: אז לפחות שיידעו את זה, ושיידעו שזה האבא, ושלא יחיו באוויר.

בנימין אלון: ובשנה הבאה אולי, ב-2009, אולי אפשר להיערך עד אז.

בנימין אלון: אבל שהמכון לא יהיה באוויר ושהכל יהיה ברור.

ערן פולק: שיהיה ברור מהזווית שלנו, נכון, חשוב ודחוף להעביר את המכון למינהל המחקר במשרד החקלאות באופן מנותק מהרה-ארגון שיש במכונים, ששם המכונים נשארים באיזו שמיכה של משרד התשתיות.

ערן פולק: זה גוף שעובד ונמצא היום במשבר ונכון להעביר אותו עם כל הכסף שתוקצב עבורו בשנים הקודמות, וגם כפי ששמענו, שיהיה ב-2007.

ערן פולק: לגבי השאלה האם הוא צריך לפעילות השוטפת עוד איזה שהוא סכום?

ערן פולק: מנכ"לית המשרד דיברה על מיליון וחצי ואנחנו נשב עם משרד החקלאות ונגיע להסדר בעניין הזה.

ערן פולק: אנחנו לא נעביר אותו אליכם בהיבט השוטף.

בנימין אלון: אשר ל-15 מליון - -

ערן פולק: אמירה אחת לגבי הנושא של השקעות: נניח והוא לא היה עובר והיה נשאר במשרד התשתיות.

ערן פולק: מה היו עושים אז עם ה-15 מיליון האלה?

ערן פולק: זה היה מגיע למשרד התשתיות.

ערן פולק: העברה של יחידה כזאת ממשרד התשתיות למשרד החקלאות זה לא הטריגר שבגללו צריך להיכנס עכשיו להשקעות של 15 מיליון או כל סכום אחר.

ערן פולק: כשהוא יעבור למשרד החקלאות צריך לבצע השקעות, יש נציג משרד החקלאות, יש הכנת תקציב לשנים הבאות ואלה דברים שניתן לדבר עליהם.

בנימין אלון: ה-15 מיליון האלה מבחינת

בנימין אלון: כם הם בתקציב פיתוח?

ערן פולק: אני לא יודע.

ערן פולק: ה-15 מיליון האלה מבחינתי הם לא חלק מהעברה עצמה.

בנימין אלון: בוועדת טייכר, פרופסור טייכר, למה הם היו אמורים להיות?

בנימין אלון: לתקציב פיתוח?

מינה טייכר: זה תקציב פיתוח נוסף מעבר לתקציב השוטף.

ערן פולק: מדובר ברצון שיכול להיות גם לא נכון, וצריך לשקול את מסגרת סדרי העדיפויות של הממשלה.

בנימין אלון: התקיים דיון עם האוצר לגבי הבקשה של ה-15 מיליון?

ערן פולק: אני לא מכיר.

חזי קוגלר: התקיימו הרבה דיונים.

חזי קוגלר: הוא היה רכז המים ולכן הוא לא היה בדיונים.

חזי קוגלר: נשארנו חלוקים על 15 מליון שקלים.

ערן פולק: לגבי תוספות ותקציבי פיתוח לגוף כזה או אחר.

ערן פולק: יש - - - אפשר לדבר ולראות לאן מגיעים.

ערן פולק: מה שחשוב, ואמרת את זה מספרית, זה להביא את המכון מחר בבוקר למשרד החקלאות.

מיקי שפיגל: כולם מכירים את הסיפור של "מוות ידוע מראש".

מיקי שפיגל: כולם מדברים, כולם יודעים ויודעים שהמוות ידוע מראש ומחכה מאחורי הפינה, זה רק עוד יום או יומיים.

מיקי שפיגל: אתמול נסענו לירושלים - -

בנימין אלון: סליחה שאני קוטע אותך.

בנימין אלון: אם ועדת טייכר, עם כל החשיבות לעבודתה, תישאר במגרה ומלח"י יישאר במשרד התשתיות, זה מוות?

מיקי שפיגל: בתקציב הזה כן.

בנימין אלון: בתקציב של התשתיות היה והשר לחץ ואתם לחצתם ויהיה לחץ ציבורי, למרות שמבחינה מקצועית היה עדיף שזה יעבור למשרד החקלאות, אבל אם תדעו שאתם במשרד התשתיות ותפעילו את כל הכוח שלכם – זה מוות?

מיקי שפיגל: אם יהיה במשרד התשתיות התקציב הזה, ואני יכול לפרט את המצב היום, זה מבחינתנו מוות.

מיקי שפיגל: מוות או פיטורים של 10 אנשים או 5 חוקרים מייצרי כסף.

מיקי שפיגל: ברשותך, אני רוצה להוסיף כמה מלים: הנסיעה מירושלים לתל אביב לוקחת שעה והיום היא לקחה 3 שעות.

מיקי שפיגל: קיבלנו טלפון מראש העיר, מחברת הכנסת אורית נוקד שאולי תגיע לכאן עוד מעט, מפרננדס.

מיקי שפיגל: כולם אמרו לנו: דיברנו עם מנכ"ל משרד האנרגיה והוא אמר שאין בעיה בהעברת כסף, עכשיו קיבלתי טלפון מחברת הכנסת נוקד.

מיקי שפיגל: פרננדס אמר לנו: אנחנו נסגור עם משרד החקלאות, אין שום בעיה, אתם יכולים לעבור לשם והיינו אופטימיים.

מיקי שפיגל: הלכנו לישון כאן, במלון "המלכים", גם עוזר הנשיא התקשר אלינו.

מיקי שפיגל: קמנו בבוקר ואנחנו רואים שהסיפור שונה לחלוטין כי מכניסים אותנו לתוך הנושא הכללי של - - שהוא נושא חשוב.

מיקי שפיגל: הוא נושא חשוב בגלל שהממשלה קבעה שאם עד אפריל לא יהיה רה-ארגון, החלטות יסגרו ולא יהיו משכורות.

מיקי שפיגל: מדובר כאן על כל מיני נושאים והעברות כספים.

מיקי שפיגל: מדובר כאן על אנשים ועל 160-170 משפחות, מדובר על מחקרים, מדובר על שיתופי פעולה, מדובר על מחקרים שחשובים למדינת ישראל, וזה נדחק הצידה ומדברים על העברה או לא העברה.

מיקי שפיגל: אם המחקר לחקלאות ימית חשוב ומדינת ישראל צריכה לעשות את זה וזאת החלטה ממשלתית, צריך להוביל את זה ולא לעשות כל מיני התניות.

מיקי שפיגל: אם יש מכשולים אחרים, אפשר להתמודד אתם.

מיקי שפיגל: אבל בסופו של דבר, באפריל, לאנשים לא תהיינה משכורות.

מיקי שפיגל: משפחות ילכו הביתה סתם או שחברים יסעו לחו"ל וישלמו כסף כדי להחזיר אותם בחזרה.

מיקי שפיגל: אני חושב שהדבר הזה צריך להיעשות במהירות, להגיע להצעת מחליטים, ואם אפשר לפתור משוכה אחת עוברים אותה ואחר כך פותרים את השנייה.

מיקי שפיגל: אי אפשר להכניס את כל הצרות במכה אחת ולפתור אותן ביחד.

מיקי שפיגל: לפעמים כדאי לפתור צרה צרה.

מיקי שפיגל: לגבי התקציב – הסתכלנו על בסיס התקציב של 2003.

מיקי שפיגל: בסיס התקציב של מלח"י היה 8 מיליון שקל.

מיקי שפיגל: בסיס התקציב היום, ב-2008, הוא 2 מיליון שקל.

מיקי שפיגל: ב-2003 היינו 65 עובדים והיום אנחנו 43 עובדים.

מיקי שפיגל: לא הורדנו את איכות וכמות העבודה.

מיקי שפיגל: לא קנינו מכשירים חדשים, לא חידשנו ציוד, לא חידשנו אחזקה.

מיקי שפיגל: אנחנו חיים על הלחם.

מיקי שפיגל: התקציב הראוי לנו היום, ואני לא מדבר על תקציב 2004, שהיה 12 מיליון שקל מהממשלה.

מיקי שפיגל: אנחנו מדברים על תקציבים שיאפשרו לנו להחזיק את היחידה במצב שתוכל לתפקד והיא זקוקה לתקציב מינימאלי.

מיקי שפיגל: כל קיצוץ של מיליון שקל פירושו פיטורים של עוד 5 טכנאים או 3 חוקרים, אבל זה לא מיליון שקל.

מיקי שפיגל: כל קיצוץ של מיליון שקל זה 2 מיליון שקל כי כל מהלכי המחקר שלנו הם "מאצ'ינג פאנדס".

מיקי שפיגל: כשאנחנו מקבלים מחקר מהקהילה האירופית, הם רוצים על כל יורו, יורו נוסף.

מיקי שפיגל: כלומר, כל קיצוץ של מיליון שקל זה קיצוץ של 2 מיליון שקל.

מיקי שפיגל: המשמעות של 300 אלף שקל זה 600 אלף שקל.

מיקי שפיגל: אז להגיע למצב שיגידו: חבר'ה, אנחנו אוהבים אתכם, אתם עושים עבודה מצוינת, העיתונות מלאה בתשבוחות על מה חשיבותה של החקלאות הימית ואין דגים בים, זה הכל דיבורים.

מיקי שפיגל: לכן, צריכים לתת סכום הגיוני, ואם אנחנו רוצים להפעיל את היחידה הזאת, צריך לתת סכום הגיוני כדי שהיא תוכל לפעול.

בנימין אלון: ד"ר שפיגל, דברייך הכואבים נשמעו למרות שיש לי סתם הערה – אני חושב שמבחינת תכנון תקציבי, אם יש לך תוספות של 100 אלף שקל על בסיס של 8 או אם יש לך תוספת של 6 על בסיס של 2 ואתה יודע שהדברים יהיו מתחילת שנה עד סוף שנה, לא כל כך משנה איך זה נקרא.

בנימין אלון: אבל אני מבין מעבר לכל זה, את כל אשר אמרת.

בנימין אלון: רבותי, פה, בכנסת, אנחנו לא אקזקוטיבה.

בנימין אלון: אין לי זרוע מבצעת.

בנימין אלון: אנחנו אמורים גם לפקח על הממשלה, על המשרדים השונים.

בנימין אלון: אני חושב שצריך פה מנהיגות.

בנימין אלון: אני מבין היטב את האינטרסים הצודקים של אנשי משרד התשתיות, שרוצים להגן על דברים שבתוך סמכותם ואני מבין את האינטרסים של אנשי משרד החקלאות, שרוצים שהמעבר יהיה כמה שיותר מוצלח ולא יצריך אותם להתדיינות על כל סעיף אחר כך.

בנימין אלון: אבל מה שפה חסר זו הנהגה.

בנימין אלון: אני אומר בכנות שאצטרך להעביר את הפרוטוקול לשרים.

בנימין אלון: גם מהשיחות שלי בעל פה עם השרים ולא רק מהמכתב שקראתי אלא גם יש לי פה סיכום דיון שקיבלתי מה-7.11, בין השר פואד לשר שמחון, והנדון, כמו במכתב, הוא נושא העברת מלח"י למשרד החקלאות.

בנימין אלון: לא הכל, רק לדיון הזה.

בנימין אלון: וסוכם: "עד סוף השבוע תיבחן הסוגיה כולה אל מול האוצר, שרי תשתיות, ומדבר על ה-4.11.

בנימין אלון: יקבלו דיווח ממנכ"לי משרדיהם.

בנימין אלון: במידה והנושא לא יבוא על פתרונו, הנושא יובא להכרעה על ידי שרי התשתיות, החקלאות והאוצר.

בנימין אלון: " אני חוזר לסיכום הזה: יש פה ענין של שרים, הם צריכים לתפוס הנהגה.

בנימין אלון: אני אפנה את הפרוטוקול אליהם ונמשיך לשמוע.

בנימין אלון: אני רואה בזה כשל מנהיגותי של שרים, שלא יכולים לבצע את המלה שלהם ואת ההסכמות שלהם.

בנימין אלון: בסך הכל היתה כאן ראיה מקצועית שטוב לחקלאות הימית ולמחקר החקלאות הימית, שהמכון באילת ימשיך.

בנימין אלון: זה הוסכם גם על התשתיות, וגם על החקלאות.

בנימין אלון: יש כאן עניין ציבורי של העיר אילת, עם כל המשמעות של זה, ועוד עניינים אחרים.

בנימין אלון: נכון שצריך עוד המשך טיפול, אבל אי אפשר להשאיר את הדברים באוויר.

בנימין אלון: פרופסור טייכר, בבקשה.

מינה טייכר: הם דנו בוועדה בפעם הקודמת בכל 6 ההמלצות.

מינה טייכר: אני רוצה לשתי נקודות שעלו פה: יש דברים שחייבים לעשות בטור ויש דברים שאפשר לעשות במקביל.

מינה טייכר: אני חושבת שהמעבר של מלח"י ממשרד התשתיות למשרד החקלאות ופיתוח הכפר יכול להיעשות במקביל לרה-ארגון ולא צריך לחכות עד שכל הרה-ארגון נגמר.

מינה טייכר: דבר שני, ה-15 מיליון של חידוש התשתיות, כשאמרנו 15 מיליון ל-3 שנים, אפשר גם במסגרת מו"מ עם האוצר לפרוש את זה קצת יותר.

מינה טייכר: עשינו את זה בצורה מודולארית, אז אפשר 3 כפול 5 או 5 כפול 3.

מינה טייכר: כמו כן, אמרת: מה פתאום עקב הרה-ארגון פתאום צריך חידוש תשתיות.

מינה טייכר: זה שצריך חידוש תשתיות זה ברור.

מינה טייכר: הוועדה לא דנה רק בעובדה איפה המכון צריך להיות אלא היא גם דנה בנחיצות של מו"פ חקלאות ימית למדינת ישראל ואיך זה צריך להתבצע.

מינה טייכר: במסגרת הנחיצות הזאת והעובדה שהיום זה ברור לכל שחקלאות ימית זה הכרח למדינה, צריך להשקיע יותר ולכן זה מבט כללי יותר.

מינה טייכר: צריך להשקיע עכשיו בחידוש של תשתיות מדעיות.

מינה טייכר: אני חושבת שצודקת המנכ"לית שאמרה שיתכן שהשריפה באיזו שהיא צורה עזרה.

מינה טייכר: ואז, יכול להיות שיש אפשרות, כחלק מהדברים שיאלצו להתחדש, בין כה הביטוח יקנה חדש יותר.

מינה טייכר: אז לכן, יכול להיות שאפשר פה לעשות מו"מ על ה-15 מיליון האלה ולצמצם את זה.

מינה טייכר: יש החלטה שצריך חקלאות ימית ולכן צריך תשתית.

מינה טייכר: דבר נוסף, כשיש מעבר הוא תמיד מחייב החזרת חובות.

מינה טייכר: אם משרד החקלאות מקבל את זה כמו שזה עכשיו וחסר, אז הוא אומר: למה זה חסר?

מינה טייכר: זה משרד התשתיות היה צריך לעשות.

מינה טייכר: המעבר זה זמן טוב לפתוח את העיניים ולראות מה חסר במקום.

מינה טייכר: בלי קשר לעובדה שבזמן מעבר עושים את זה, יש פה אמירה מאוד ברורה על החשיבות ועל העובדה שמו"פ חקלאות ימית זה מטלה שלטונית.

מינה טייכר: יכול להיות שזה לא היה מטלה שלטונית לפני 10 שנים, כי לפני 10 שנים דייג חופשי היה הרבה יותר חזק מאשר היום.

מינה טייכר: מוצרי חקלאות מדברים אחרים, שזה לא חקלאות ימית, היו יותר זמינים בעולם.

מינה טייכר: היום חקלאות ימית מקבלת מקום הרבה יותר חשוב בתכנון מזון של ממשלות ולכן, זו מטלה שלטונית ולכן היום צריך להשקיע תוספות בפיתוח.

מינה טייכר: הרה-ארגון בסופו של דבר יחסוך הרבה, הוא יהיה הרבה יותר יעיל והמדינה תקבל הרבה יותר מוצרים של חקלאות מאשר היא קיבלה במצב הקודם ולכן, אלה השקעות שיחזירו את עצמן בתפוקות ובייעול.

ברק חרות: אני רוצה להודות לך על התרומה והדאגה של הוועדה.

ברק חרות: ב-2005 ועדת המדע הבינה את מסלול הכניסה שבו אנחנו נמצאים כמכוני מחקר ממשלתיים, לפחות אלה שהם בקטגוריה של חברה ממשלתית, וזה שכרגע אני לא מתייחס לבסיס התקציב, סך כל ההשתתפות של הממשלה במכוני המחקר הצטמצמה ב-5 שנים ב-35% וכך, פחות או יותר, גם מספר החוקרים הראשיים של המכונים, ואנחנו ממשיכים במסלול קריסה כזה.

בנימין אלון: ד"ר חרות הוא מנכ"ל חיא"ל.

ברק חרות: לכן, אני חושב שצריך להסתכל על זה בראייה כללית, שועדת טייכר קמה כדי לחזק ולהציל את העסק הזה מקריסה, לאו דווקא נקודתית, ליחידה כזאת או אחרת.

ברק חרות: לכן, אני חושב שצריך לפתור את הענין בצורה כוללת.

ברק חרות: אני לא כל כך מבין מה הבעיה.

ברק חרות: אם פחות או יותר יש הסכמה של האוצר להתפשר עם משרד החקלאות על התוספת השוטפת של הוצאת תקציב מלח"י - -

מינה טייכר: כמליון וחצי.

ברק חרות: כן, יש כאן הבנה בנושא הזה, אז את כל נושא התשתיות, לא צריך לשים אותו כבן ערובה.

ברק חרות: אפשר להשאיר אותו לשלב שני, אם באמת יש רצון אמיתי לעצור את זה מקריסה, כי אחרת - -

בנימין אלון: אתה מדבר על מלח"י עכשיו.

ברק חרות: נכון, כי הדיון הוא על מלח"י.

ברק חרות: אני מקווה שבדיוק באותה מידה יש גם צורך לפתור בעיות לשתי היחידות האחרות, שבסופו של דבר מצטמצמות לצורך הענין הזה.

בנימין אלון: אז הראיה הכוללת שלך כמנכ"ל חיא"ל, אינך חושב שאם נצליח לפתור את בעיית מלח"י זה יזיק לחיא"ל.

בנימין אלון: לא נצטרך להחזיק את מלח"י כבן ערובה לכל פתרון בעיית חיא"ל.

ברק חרות: אני חושב שאין שום מניעה לפתור את שני הדברים ביחד ולצאת למהלך הזה בצורה משולבת.

ברק חרות: לא צריך להחזיק לא את זה ולא את זה כבן ערובה בשאלה של התהליך הזה.

ברק חרות: אני לא רואה "בשר" לבעיה.

בנימין אלון: אני אחדד את הבעיה.

בנימין אלון: היה והאוצר מגיע להבנה עם משרד החקלאות והמיליון וחצי האלה מסתדרים בהבנה ביניהם, מחר החלטת ממשלה על מלח"י, כדי שהעסק יצא לדרך, מתוך כוונה טובה לפתור גם את כל שאר בעיות חיא"ל מקובלת עליך.

יעל שאלתיאלי: ברק, אני לא מבינה, יש פה דו"ח.

יעל שאלתיאלי: היום מלח"י לא ידעה להתמודד על תקציבים בין שלושה מכונים.

יעל שאלתיאלי: מחר אתה רוצה שהוא יהיה במשרד החקלאות, שהוא יהיה אחד מ-7 מכונים, שיתחרה על התקציבים כשהוא בא בלי תשתיות, זה מה שאמרת?

יעל שאלתיאלי: להשאיר את הנושא של התשתיות לעתיד?

ברק חרות: אני אומר דבר כזה: בדו"ח ועדת טייכר, מפתח התקצוב והרה-ארגון הוא 75% ו-25%.

ברק חרות: כתוב בדוח ש-75% מתקציב המינהל החדש, לאחר ביצוע הרה-ארגון, צריך לבוא מהשתתפות הממשלה.

ברק חרות: זה לא התקיים וזה לא מתקיים, ואם אנחנו נישאר עם המפתח הזה, שזה הבסיס של כל הסיפור אז לא יהיה בסופו של דבר ארגון ותהיה קריסה.

ברק חרות: אני לא יכול להתחיל את השנה הזאת, היא לא תהיה ב-2009, היא תהיה ב-2008.

ברק חרות: אני כרגע עשיתי סבב עם כל העובדים ביחידות והם יודעים שיכול להיות מאוד שהמשכורות הבאות לא תתקבלנה במלואן, ואין שום סיכוי להחזיק את המערכת הקיימת עם התקציב הזה.

ברק חרות: אין סיכוי.

ברק חרות: יש פער גדול מאוד וכתבתי על זה וכולם יודעים בדיוק את המספרים.

ברק חרות: לכן השאלה כרגע היא האם רוצים לראות את המערכת הזאת קורסת או לא.

ברק חרות: הדבר החשוב ביותר זה לקבל החלטת ממשלה עקרונית בנושא הזה.

ברק חרות: אפשר לקבל החלטת ממשלה עקרונית ולהשאיר נושאים מסוימים לדיון ולמו"מ.

יעל שאלתיאלי: על העיקרון אין חילוקי דעות.

בנימין אלון: יעל, אני לא מבין.

בנימין אלון: לא כל כך הבנתי מה קשה בקושיה שהקשית.

בנימין אלון: בסך הכל, אכן כן.

בנימין אלון: זאת אומרת, אם יש רצון של השר ורצון של המנכ"לית להמשיך להיאבק על הדברים בהשוואה לשאר המוסדות, הרי דברים לא נפתרים ביום אחד.

בנימין אלון: ממשיכים לטפל בזה.

בנימין אלון: לי אישית כואב דבר אחד.

בנימין אלון: בסך הכל, יש כאן חוקרים שהם לא אנשי ארגון.

בנימין אלון: חוקרים שהם גאוות הארץ הזאת ומייצרים דברים שאנחנו אור לגויים במובן הפשוט והמרומם ביותר של המילה.

בנימין אלון: אנחנו מפילים עליהם מעמסות ארגוניות שמתישות את כוחם, מחלישים את היכולת, מטילים ספק... אני, אישית, חושב שאנחנו עושים עוול לדבר הזה.

בנימין אלון: כן, במשך השנה, צריכים אנשי הארגון, השרים, שזה עניינם.

בנימין אלון: אני פוליטיקאי, אני לא אישר מחקר וכשהייתי שר זה היה תפקידי.

בנימין אלון: תפקידנו לסייע לאלה שהם תחת ההנהגה המיניסטריאלית שלנו, שיוכלו לעסוק בלימוד תורה שלהם, שיוכלו לעסוק במחקר שלהם, שיוכלו לקדם את מדינת ישראל במה שהם טובים בו, ולא שיחיו באי ודאות כזאת.

בנימין אלון: דבר נוסף, היתה ועדה, סוף סוף מדינת ישראל מתנהלת כמו שצריך.

בנימין אלון: יש מינהל תקין ויש דיון ויש רצון טוב של שרים, וקובעים שטוב לחקלאות, בראיה קצת הלאה, מעבר למה שמונח כאן, טוב לה, למדינת ישראל, להיות עם צעד אחד קדימה בתפיסה הגלובאלית של המזון מבחינה עולמית, כמו שסיכמה פרופסור טייכר, כמו שהדברים כתובים בדוחות שלה.

בנימין אלון: למה אנחנו צריכים לשים עוד רגל ועוד רגל?

בנימין אלון: תיפול מעמסה עליך ועל מר קוגלר בהמשך - -

יעל שאלתיאלי: לא, הוא משתחרר.

יעל שאלתיאלי: השוני ביני ובין ברק הוא שברק רואה את הלחץ העכשווי, היום, על הקיום היומיומי.

יעל שאלתיאלי: אני לא רוצה לחזור לשולחן הזה בעוד שנה, אני רוצה כמו שוועדת טייכר אמרה, בהזדמנות הזאת, כאשר רואים שבמשך העשור או 20 השנים אחרונות לא השקיעו בתשתיות, התשתיות האלה חייבות להיעשות, מה שאתם אומרים: פתרנו, הוספנו עוד כמה שקלים לשוטף ואפשר לחיות עם זה, ובואו נראה מה יקרה.

יעל שאלתיאלי: אני רוצה להישיר מבט לכל חוקר במלח"י ולהגיד: מספיק סבלתם, מספיק עוניתם, היום אתם עוברים ויש לכם בית בטוח, ויש לכם עתיד ויש לכם איפה לעבוד.

יעל שאלתיאלי: אני לא חוזרת בעוד שנה לוועדת המדע כי אני מבטיחה את כל הנושא.

יעל שאלתיאלי: כאשר היום, בצומת הזאת, אנחנו מוותרים, אז יהיו כספי הביטוח, יעשו שם טלאים, והייתי שם במקום, ותאמין לי שחייבים לעשות משהו.

יעל שאלתיאלי: ההמלצה של ועדת טייכר לא באה מהאוויר וחייבים לעשות שם משהו.

יעל שאלתיאלי: אני חושבת שהלחץ הנקודתי מעוור או מסמא את הטיפול הכוללני שמבטיח את העתיד.

יעל שאלתיאלי: בגלל זה אני נאבקת, כי אני יודעת שאם הם באים אלי, תאמין לי שאני עם פרופסור שפיגל, המלחמה על כל מיליון שקל לענת, והיית שם רק לפני שבוע ואתה יודע מה זה.

בנימין אלון: התרשמתי וראיתי גם את היחסים הטובים וההערכה.

יעל שאלתיאלי: נכון, אבל הם חיים על הקצה.

בנימין אלון: אבל מבחינתך, יעל, ומבחינת משרד החקלאות, ההקפדה היתה וזה גם מה שהתברר בדיון האחרון של ועדת המדע.

בנימין אלון: אני מוכרח להחמיא לוועדת המדע שקדמה לי, בראשותו של אורלב, שהובילה לוועדת טייכר בהחרגה בנושא הזה.

בנימין אלון: יש פה מעקב ענייני, וגם בדיון האחרון התגלה לנו שהפער הוא עצום בין הבסיס לבין הדברים.

בנימין אלון: לא דובר אז כהתניה שאם לא נדע בוודאות איך המלצת טייכר לגבי ה-15 מיליון בחלוקה של 5 כפול 3 או 3 כפול 5 או בכל חלוקה אחרת איך זה עובר, אז לא נסכים למעבר מהתשתיות לחקלאות.

בנימין אלון: דובר אז רק לוודא שהענין הזה, לא ישחקו פה.

בנימין אלון: שלא יהיה מדובר רק על 2 מיליון או 3 מיליון שהם בבסיס התקציב אלא על 8 מיליון, על 7 נקודה כך וכך מיליון.

יעל שאלתיאלי: הנושא לא הוצג במלואו.

בנימין אלון: אני לא בא לתפוס במילה שאז לא העלתם.

בנימין אלון: אפשר להעלות כל דבר.

בנימין אלון: אני, אישית, חסיד של אבהות, לפרוש אבהות.

בנימין אלון: הכוונה היא לא שגומרים הכל ברגע שאתה אבא אלא להיפך.

בנימין אלון: חוץ מאדם הראשון, שכנראה נברא מושלם, כל השאר נולדים קטנים ואז מתחילות כל הצרות.

חזי קוגלר: אדוני, קבענו מראש שנהיה קשובים למומחים.

חזי קוגלר: כשאני שומע שפרופסור טייכר חושבת שאפשר לבצע את ההליך הזה במקביל, אבל זה לא כתוב בדוח שלה, מבחינתנו זה מקובל.

חזי קוגלר: אני חייב לציין שכאשר יצא הדוח לא היתה הכרעה במקור לאן צריכה ללכת היחידה של מלח"י.

חזי קוגלר: אנחנו הצטערנו על ההמלצה.

חזי קוגלר: אנחנו חושבים שיש דעות לכאן ולכאן והיינו שמחים מאוד אם היינו נשארים אבל אנחנו לא נלחמים על זה.

חזי קוגלר: אנחנו מקבלים שאפשר לעשות את זה במקביל ואין לנו שום בעיה עם זה ונתמוך בדבר הזה.

חזי קוגלר: אבל אני חייב לציין דבר מאוד חשוב: הדיון הזה מתקיים בחסד.

חזי קוגלר: יש עוד שני גורמים מאוד חשובים על ההליך הזה והן הרשות החברות הממשלתיות והחשב הכללי.

חזי קוגלר: שניהם מסרבים להמשך קיומם של חברות שבתוכן יש הרבה חוקים נוספים והרבה חוליות נוספות במדעי האדמה, בסיסמולוגיה ובפיסיקה.

חזי קוגלר: ואם לא יינתן המענה, וזו היתה הכוונה העיקרית של העבודה שנעשתה על ידי ועדת טייכר, אנחנו כל הזמן נאלץ לעשות כפי שאנחנו עושים היום, להעביר החלטות ממשלה, להזרים הון לאותן חברות, החוקרים ובצדק ציינו, שהם לא צריכים להיות מומחים להזרמה של הון מניות כדי לקבל משכורות מחודש לחודש.

חזי קוגלר: זה נכון שאנחנו צריכים לדאוג לזה ואכן אנחנו דואגים לזה, לא תחסר משכורת אפילו יום אחד לאף אחד, אבל זה אבסורד שהמדינה צריכה להלך בצורה שכזאת ושוב, כפי שהמנכ"לית של משרד החקלאות ציינה ובצדק, שחסרים תקציבים בשביל לבצע את ההליך, הוא רק של - - חסרים תקציבים שהומלץ עליהם בוועדת טייכר בשביל לבצע את שאר המהלכים והם לא פחות חשובים.

חזי קוגלר: נגיע לפה בכל שנה, גם אם זה לא יהיה חקלאות ימית זה יהיה המכון הגיאו-פיסי, המכון הסיסמולוגי.

חזי קוגלר: לא מתקבל על הדעת שמשרד האוצר, אחרי שנה שלמה, ייתן דעתו לכמה עשרות מיליוני שקלים שצריכים לתת ואין ספק, שצריכים להזרים את הכסף הזה לעובדים שפורשים עם פיצויים מוגדלים, לעובדים שלא קיבלו את ההפרשות שלהם במשך השנים, זה לא מתקבל על הדעת.

חזי קוגלר: ההחלטה על הנושא הזה כבר כתובה אצלנו וכדי שנוכל מחר לצאת עם - -

בנימין אלון: הנציבות לא קשורה לנושא הזה?

חזי קוגלר: הנציבות גם קשורה לזה וגם מנהל השכר קשור לזה, שפשוט יכריעו וגמרנו.

חזי קוגלר: אנחנו, מצידנו, לא נעכב שום מהלך גם לא המהלך המקביל.

בנימין אלון: דוקטור זיידרמן, אתה גם היית רוצה להתייחס לנושא של הפורשים והעובדים?

בנימין אלון: שלום לך, חברת הכנסת אורית נוקד.

בנימין אלון: את בטח חושבת שאת מגיעה לקידוש של גמר.

בנימין אלון: ..

אורית נוקד: לא הצלחתי להגיע קודם.

בנימין אלון: לא זז שום דבר.

בנימין אלון: אנחנו צריכים אותך עם הכישורים המשפטיים שלך ושאר הכישורים.

ישראל זיידרמן: ההמלצות של ועדת טייכר התקבלו לאחר שנקבע שמלח"י תופרד מחיא"ל.

ישראל זיידרמן: שמלח"י תופרד מהמינהל החדש למחקר, שעומד לקום במשרד התשתיות.

ישראל זיידרמן: לכן, אין שום תוקף לעמדה הזאת לקשור אותן בחזרה כאשר הן הופרדו כבר לפי החלטות ממשלתיות להפריד את שני הגופים האלה.

בנימין אלון: זה בינתיים המלצות של ועדה וצריך עוד לאשר את זה.

ישראל זיידרמן: סליחה, אני אומר שוב ואתם לא מקשיבים: ההחלטות של הוועדה התקבלו הרבה זמן לאחר שהוחלט להפריד את חיא"ל.

מינה טייכר: יש החלטת ממשלה - -

ברק חרות: זה לא החלטת ממשלה אלא הצוות שימליץ.

ברק חרות: אין החלטת ממשלה על הפרדה.

ישראל זיידרמן: יש החלטה של ועדת שרים שנתקבלה בתוקף של החלטת ממשלה, להפריד את מלח"י מהמינהל החדש, שמוקם בשירות המדינה.

ישראל זיידרמן: רק לאחר מכן, אז הקימו את התת-ועדה לדון בנושא הזה בהתאם לאותה החלטה.

ישראל זיידרמן: אז החליטו לאן לנווט אותה כדי לא לסגור אותה, אולי לאוניברסיטה או למשרד החקלאות והיו הרבה אופציות, והוחלט על אופציה מסוימת טובה.

ישראל זיידרמן: אי אפשר להגיד שכדי ליישם את החלטות ועדת טייכר, בא נמחק את ההפרדה הזאת ונחזיר את זה כחבילה אחת.

ישראל זיידרמן: אין שום היגיון, אני חולק על דברי היושב ראש.

ישראל זיידרמן: אם לא ניישם את העברת מלח"י למשרד החקלאות, אנחנו לא מקיימים את מלח"י במשרד התשתיות.

ישראל זיידרמן: אין שום עתיד ושהחלטת ועדת השרים שאמרתי וגם המדיניות של מדינת ישראל בכל הרבדים וגם במשרד האוצר, שהדבר הזה יופרד ולא יהיה במינהל החדש.

בנימין אלון: דוקטור זיידרמן, אני מסכים אתך.

בנימין אלון: לא אמרתי את זה בשמחה.

בנימין אלון: אמרתי את זה כדי שהדברים - -

ישראל זיידרמן: אני קורא לוועדה להפריד בין הדברים האלה ולקבוע שיש אולי בעיות של קליטת מלח"י בתוך משרד החקלאות, אבל לא זאת הבעיה.

ישראל זיידרמן: אי אפשר לחבר אותה שוב לאחר שאנחנו ניתקנו את חבל הטבור.

ישראל זיידרמן: אין ניתוח של חיבור בחזרה, אין.

ישראל זיידרמן: אני רוצה להתייחס גם לנושא של 15 מליון שקלים תשתיות.

ישראל זיידרמן: זה החלק שלנו, של הוועדה.

ישראל זיידרמן: זה לא דבר שהמנכ"ל צריך לדחות את זה לשנה הבאה.

ישראל זיידרמן: אני קורא לוועדה לבקש ממנכ"ל משרד החקלאות עם אנשי האוצר לשבת ולדון איך לקיים את התקציב של התשתיות של מלח"י.

ישראל זיידרמן: מדובר על 15 מיליון שקל ומזה צריכים לנכות.

ישראל זיידרמן: שמענו מנציג האוצר שזה לא 7 מיליון פלוס אלא התקציב שהועבר עכשיו יותר גדול, אז יש סכום אחד שאפשר להוריד מ-15 מיליון.

ישראל זיידרמן: ההפרש כפול 3 צריך להוריד מה-15 מיליון.

בנימין אלון: לא הבנתי את החישוב.

בנימין אלון: אתה מערבב בין פיתוח לשוטף.

ישראל זיידרמן: לא, אבל את זה הם לא צריכים.

ישראל זיידרמן: כסף זה כסף, לא משנה איזה צבע אתה צובע את זה.

ישראל זיידרמן: דבר נוסף, כמו שנאמר פה, חברת הביטוח משקמת את הציוד המדעי, המחקרי של מלח"י.

קריאה: בחלקו.

ישראל זיידמן: נכון, אבל היא משקמת אותם, קונה מכשירים חדשים וזה בעייתי.

ישראל זיידמן: העיקר זה ציוד ומכשירי מדידה ואנליזה מדעיים.

ישראל זיידמן: הם משכנעים אותם כרגע...

ישראל זיידמן: אנחנו צריכים לקרוא למנכ"ל משרד החקלאות והאוצר לקבל בדיוק את הדוח מה אושר כבר על ידי חברת הביטוח ולנכות גם את הסכום הזה מה-15 מיליון, וגם לפרוס כמו שמינה אמרה, ואז זה יגיע לסכום שאפשר למצוא איך לחלק אותו בין משרד החקלאות לבין האוצר.

ישראל זיידמן: אני קורא שעל הסעיף של התשתיות נבוא לוועדה בעוד חודש עם הצעה לפתרון לנושא הזה.

ישראל זיידמן: בינתיים, אפשר להעביר את מלח"י למשרד החקלאות.

ישראל זיידמן: תודה.

זוהר שר: לפי מיטב ידיעתי, לרשות החברות לא היתה שום עמדה מיוחדת בעניין של מלח"י והחקלאות הימית.

זוהר שר: מה שאנחנו רוצים זה לבצע את איחוד המכונים, והנושא הספציפי הזה לא בתחום שלנו.

בנימין אלון: למי יש פרטים לגבי קיום התחייבויות הממשלה.

בנימין אלון: ערן, לך או למי מהאוצר?

יהודה סבן: כן, לי.

בנימין אלון: אתה יכול להתייחס מבחינת התחייבות לעובדים?

חזי קוגלר: אני יכול להסביר.

חזי קוגלר: יש הפרשות לעובדים שלא הופרשו במשך השנים במלואן ויש גם פיצויים.

חזי קוגלר: אז יש את העיקרון של הסכום ויש עיקרון של מאיפה זה נלקח.

חזי קוגלר: אני שמעתי מאגף התקציבים שזה יילקח מהתקציב השוטף, וזה בסדר גמור.

חזי קוגלר: 30-40 מיליון שקל ירדו מ-134 מיליון שקל.

חזי קוגלר: לא תהיה שום פעילות חוץ מלשלם את הארנונה.

בנימין אלון: כלומר, נגיד שמחר מעבירים ונאמר שמסתדר העסק, אז חובות עבר בשל הנושאים הפרסונאליים של העובדים וכולי יילקחו מהתשתיות?

בנימין אלון: איפה זה עומד?

בנימין אלון: האוצר, זה מוכר לכם?

יהודה סבן: הסוגיה מוכרת.

יהודה סבן: היא עלתה בדיונים יחד עם הממונה על השכר.

יהודה סבן: זו לא סוגיה שמעכבת כרגע את המשך התהליך.

בנימין אלון: היא לא מעכבת כי מה?

יהודה סבן: היא לא מעכבת כי עד כה, מה שמנע משני התהליכים האלה, גם של מלח"י וגם של איחוד המכונים להתקדם היתה בדיוק אותה סוגיה שהעלית בתחילת דבריך.

יהודה סבן: סוגיה של התקציב שהיה צריך לעבור ממשרד התשתיות למשרד החקלאות לצורך המעבר.

יהודה סבן: אני מקווה ששאר הדברים גם יפתרו.

יהודה סבן: יושבים כאן אנשי מקצוע ממשרד התשתיות ומהמכונים שמכירים את הפרטים ויודעים שיש נכונות שלנו וגם של הממונה על השכר להתקדם באופן מלא בתהליך הזה.

יהודה סבן: הרי במהלך התהליך הזה, שאנחנו רוצים אותו בדיוק כמו שמשרד התשתיות רוצה אותו, התחייבנו להגדיל בצורה מאוד משמעותית את מספר התקנים במשרד התשתיות.

יהודה סבן: התחייבנו לתת תוספת תקציב מאוד משמעותית גם להוצאה מותנית, גם לתקציב של משרד התשתיות וגם לתקציב השכר.

יהודה סבן: יש לנו נכונות מלאה, ואם חצינו את ה - -, ואני מקווה שחצינו ולא נחזור, גם בנושאים הללו וגם בנושא כמו שערן אמר קודם, של הפער בין הצורך של משרד התשתיות ושל משרד החקלאות לפעילות השוטפת בין 8 או 9 מיליון, כל אחד נקב במספרים אחרים לבין ה-7.4 מיליון שמשרד התשתיות מוכן להעביר, גם לזה ימצא פתרון בין כל הגורמים.

יהודה סבן: משרד התשתיות ואנחנו ומשרד החקלאות רוצים במהלך הזה וצריכה להיות כאן התנהלות יותר "אבהית", כזו שבאמת רוצה למצוא פתרון ואף אחד לא יצא כאן עם כל תאוותו בידו.

יהודה סבן: אם כך, התהליך אכן מתכנס.

יהודה סבן: אני לא רואה שום מניעה לתהליך הזה.

יהודה סבן: עד עכשיו הוא עבר בצורה חלקה ומה שמנע את ההתקדמות שלו בחודשים האחרונים היה ענין התקציב.

בנימין אלון: עניין התקציב השוטף.

יהודה סבן: נכון.

יהודה סבן: אני אומר שוב, מבחינתנו אין שום מניעה ששני התהליכים האלה, אפילו נשמח ששניהם יתקיימו במקביל, ואם אחד יצליח מהר יותר מהשני, זה יהיה מבורך מבחינתנו ואם לא, אז לא משנה.

בנימין אלון: אתה מתכוון לשני התהליכים של השוטף והפיתוח?

בנימין אלון: מלח"י וחיא"ל.

בנימין אלון: במלח"י עצמה יש לנו את השוטף, שכנראה הגענו פה להבנה.

בנימין אלון: יש לי שם מיליון נקודה משהו שצריך עוד לדון בהם.

בנימין אלון: בתשתיות יש את הדיון של ה-15 שהיו בהמלצת ועדת טייכר ועכשיו הוסיף דוקטור זיידרמן בהשוואה לביטוח וכולי.

בנימין אלון: עדין אנחנו רק במלח"י.

בנימין אלון: סוגיה שלישית, שאתה אומר שהיא לא קשה ואפשר להתמודד אתה זה הנושא של חובות עבר בשל ההפרשים ועובדים והפרשות וכל הדברים האלה, ולא נמצא כאן נציג הנציבות.

בנימין אלון: כל זה עדין במלח"י, ובחיא"ל צריך במקביל להתקדם מול משרד התשתיות.

חזי קוגלר: הייתי ממליץ לשאול את הרפרנט, כמו ששאלו אותי מאוד ממוקד: מאיפה הוא ממליץ שיבואו התקציבים של כל ההפרשות וכל ההשלמות.

חזי קוגלר: מדובר בעשרות מיליוני שקלים והוא מדבר על זה שקיבלתי תוספת והתקציב שלנו קוצץ השנה ב-5 מיליון שקל.

חזי קוגלר: מאיפה ניקח את עשרות מיליוני השקלים הללו?

חזי קוגלר: אני עניתי תשובות מאוד ממוקדות.

בנימין אלון: יהודה, אתה מכיר את נושא ההפרשות?

יהודה סבן: מכיר, זו סוגייה שנדונה.

יהודה סבן: יש עוד סוגיות רבות.

יהודה סבן: ..

יהודה סבן: אני לא אומר שאין בעיות, יש סוגיות מול הנציבות וכולי.

יהודה סבן: כל התהליכים הללו מתקיימים בצורה מקבילה והם מתקדמים.

בנימין אלון: מה מניסיון האוצר במקרים דומים, מה מקור התקציב לדבר כזה?

בנימין אלון: העברה מיוחדת?

ערן פולק: זאת בדיוק הנקודה שכבר היינו בה לפני 40 דקות וחזרנו אליה.

ערן פולק: הניסיון של משרד התשתיות לתמוך בשני התהליכים אחד בשני.

ערן פולק: יש את ההליך שבשבילו התכנסנו פה, להפריד את מלח"י ולהעביר אותה למשרד החקלאות.

בנימין אלון: ונושא ההפרשות הפרסונאלי שדיברנו עליו עכשיו לא קשור למלח"י?

בנימין אלון: הוא קשור רק לחיא"ל?

חזי קוגלר: גם.

ערן פולק: עיקר הכסף, עיקר הבעיה - -

בנימין אלון: אבל יש גם שקשור למלח"י.

בנימין אלון: איך אתם פותרים בעיה מסוג זה, כעיקרון?

ערן פולק: מלח"י זה לא תקציב שוטף.

ערן פולק: הוא יעבור, ואת כל ההסדרה של כוח האדם שם נעשה בשיתוף עם כל המשרדים האחרים ומשרד האוצר.

מינה טייכר: השאלה אם הוועדה יכולה להמליץ על ועדת מחליטים.

בנימין אלון: כן, לא רק שהמלצנו על ועדת מחליטים אלא שהיתה הסכמה ויש לי אותה בכתובים של השרים שמגישים הצעת מחליטים, וגם יש לי מכתב מפואד שהוא מגיש הצעת מחליטים בנושא מלח"י, רק שזה לא הוגש.

יעל שאלתיאלי: לא, על הפרטים היו חילוקי דעות.

בנימין אלון: אני מוכרח להגיד שאני מוגבל.

בנימין אלון: אנחנו יכולים להעביר את הפרוטוקול, למחות, לבכות, על זה שיש פה הליך יפה שוועדת המדע די מובילה אותו, שהוא ענייני, שהוא מקצועי, שהחקלאות הימית תעבור למשרד החקלאות.

בנימין אלון: זה הוסכם וזה עבר, וזה תקוע כרגע.

בנימין אלון: אני חושב שעם קצת רצון טוב זה יכול לזוז אבל אני חושב שהשרים צריכים לדחוף את זה, לא יעזור כלום.

אריאל דיאמנט: הנושא של קריסה אפשרית של מלח"י הוא הרבה יותר קרוב למציאות ממה שכולם מדמיינים כאן.

אריאל דיאמנט: השריפה פגעה בנו בתקופה קריטית מאוד.

אריאל דיאמנט: אנחנו היינו על סף קריסה עוד קודם, כי התקציבים, כמו שנאמר כאן, קוצצו מידי שנה, וגם השנה הם מקוצצים למרות שמדברים כאן על 7.3, זה בעצם ירידה בחצי מיליון שקל נוספים משנה שעברה, לפחות על הנייר.

אריאל דיאמנט: אמנם לא קיבלנו אותם, אבל היינו צריכים לקבל 7.8.

אריאל דיאמנט: יש לנו מחויבויות חוזיות עם הקהילה האירופית, עם ארצות הברית, עם מדינות שכנות כמו ירדן ומצרים.

אריאל דיאמנט: היכולת שלנו לתפקד עם 5 מעבדות שרופות ועם 3 אולמות גידול ניסיוניים שרופים ועוד 5 משרדים שרופים ועוד תשתיות קורסות הוא מאוד קשה.

אריאל דיאמנט: גם הטלפון לא עובד, ואני מתנצל.

אריאל דיאמנט: העובדים אצלנו עושים ככל שרק ניתן, והמסירות היא מעל ומעבר ואני מאוד מתחבר למה שאתה אומר, שצריכה להיות מחויבות שלטונית שתדאג לנו ולא תשים לנו מכשולים.

אריאל דיאמנט: אני חושש מאוד, שאם לא נקבל עזרה מאסיבית, ואני לא מדבר על לא לשים לנו מכשולים אלא ממש עזרה מאסיבית, לא נחצה את התקופה הזאת.

אריאל דיאמנט: בסופו של דבר גם אם התהליך הזה יבשיל, כבר לא יהיה מה להעביר.

אריאל דיאמנט: אני מוכרח לומר שכבר 6 עובדים איכותיים עזבו אותנו במהלך השנה האחרונה בגלל שכפי שנאמר כאן, אנחנו תלויים באוויר, יש אי ודאות.

אריאל דיאמנט: גם כך אנחנו נמצאים בפריפריה, במקום שהוא לא מי יודע מה ידידותי לחיים.

אריאל דיאמנט: נורא קשה לחיות באילת ובסך הכל, המקום עלול לא לשרוד את התקופה הזאת.

אריאל דיאמנט: לכן, יש כאן מידה של דחיפות ואני חושב שצריך לדחוף את התהליך ולקבל את ההחלטה אם אנחנו נשארים במשרד התשתיות או שאנחנו עוברים.

אריאל דיאמנט: מה שזה לא יהיה, נקבל את ההחלטה הזאת ונפעל לפיה.

אריאל דיאמנט: אבל לא יתכן שישאירו אותנו תלויים באוויר עוד כמה חודשים.

בנימין אלון: אורית, אני אומר שוב שמעבר לכישורים האישיים, סליחה שזה לא ממין הענין, אבל יש פה שני שרים, שניהם אנשי מעשה, שניהם יודעים להזיז דברים, שניהם ממפלגתך, בואי תעזרי לי.

אורית נוקד: באתי לכאן משום שהנושא מאוד יקר וחשוב ללבי.

אורית נוקד: הדברים של מר דיאמנט שיקפו את מה שאני חושבת.

אורית נוקד: אני באה בגלל מלח"י בעיקר, ואני חושבת שצריך למצוא פתרון, כי אי אפשר שכל שנה יחזור הריטואל הזה.

אורית נוקד: מבחינתי, שיישארו בתשתיות אבל שיהיה ברור שיש תקציב ושיש לעובדים מקום בטוח.

אורית נוקד: אני רוצה שהמפעל הזה ימשיך ויתקיים.

אורית נוקד: אם אפשר, ופה אני פונה גם לאוצר, וצריך לעשות מאמץ על מנת למצוא פתרון, ויסלחו לי האחרים, שייחודי למלח"י, שבאמת יושבים במקום שנקרא הערבה.

אורית נוקד: מדברים כל הזמן על חיזוק הגליל והנגב וחשוב שהדבר הזה ייצא מהכוח אל הפועל.

בנימין אלון: אני אומר שוב שבוועדה אנחנו עוקבים אחרי זה ולא נותר לי אלא לסמוך ידיי על הראיה המקצועית של פרופסור טייכר ושל הוועדות שלה, שעדיף שמשרד החקלאות יעשה את זה.

בנימין אלון: אבל ודאי שלא יכול להיות שהיותר טוב ייהפך לאויב של הטוב.

בנימין אלון: לא יכול להיות שבאותה הזדמנות שאנחנו רוצים שזה יהיה הכי טוב שבעולם, לא יהיה אבא וזה ייפול לגמרי וזה פשוט עוול.

בנימין אלון: אני רואה בזה עוול ציוני וזה מחייב - -

אורית נוקד: זה כמו בשנות השישים, יש כל מיני דברים שקורים.

בנימין אלון: פשוט חבל.

בנימין אלון: אני לא חושב שאנחנו יכולים להרשות לנו את זה.

יצחק שפיגל: ברשות

יצחק שפיגל: כם, אני לא רוצה לחזור על דברים שנאמרו.

יצחק שפיגל: אני חושב שהמנכ"לית יעל הציגה את הדברים יפה מאוד.

יצחק שפיגל: רציתי לחדד שתי נקודות: מר דיאמנט העלה פה נקודה של המחקרים.

יצחק שפיגל: כמנהל של מוסד מחקר אני חייב לציין שזה ברור לפחות לרובנו, שכל מחקר בתחום הביולוגיה הוא רב שנתי.

יצחק שפיגל: ברגע שעוצרים מחקר בשנה מסוימת ולא נותנים לו להמשיך הלאה או ברגע שלא מאפשרים למוסד מחקר להגיש תכניות מחקר, המומנטום נעצר והנזק הוא רב שנתי.

יצחק שפיגל: לכן, חייבים למצוא פתרון.

יצחק שפיגל: אני אומר כאן לא כמנהל מכון וולקני אלא כמנהל מכון מחקר, שחייבים למצוא פתרון בצורה המהירה ביותר למכון מחקר הזה.

יצחק שפיגל: לגבי מניהל המחקר החקלאי, המוסד שקולט.

יצחק שפיגל: חבר הכנסת אלון והוועדה היו במינהל ושמעו את הצרות שלנו.

יצחק שפיגל: כאן אני רוצה לחדד את מה שאמרה יעל.

יצחק שפיגל: המוסד שלנו גם הוא נאבק יומיומית עם בעיות תקציביות.

יצחק שפיגל: לכן, זו אינה סתם גחמה לבוא ולבקש את כסף עבור התשתיות שלהן מלח"י נזקק מכיוון שאנחנו יודעים בדיוק שעל מנת לקיים מחקר תקין, חייבים לקיים תשתיות תקינות, תשתיות מינימאליות.

יצחק שפיגל: אף אחד לא מבקש פה שה-15 מיליון שהוגשו, הם אינם באים להגיע לרמה של ה-NIH, של מוסדות בארצות הברית אלא להגיע לרמת מינימום מסוימת על מנת לקיים מחקר סביר.

יצחק שפיגל: לכן, אם האוצר או מי שזה לא יהיה, לא ישכיל להעביר את תקציב התשתיות, הרי שיעל צודקת, שמה שעלול לקרות בעוד שנה שנתיים, שהמוסד הזה מלח"י, לא יוכל לקיים את המחקרים שלו ואנחנו, מינהל המחקר החקלאי - -

בנימין אלון: פרופסור שפיגל, לא הצלחתי להבין.

בנימין אלון: הרי התקציב הזה לא קיים בכיס של משרד התשתיות היום.

בנימין אלון: ואם זה היה נשאר במשרד התשתיות, הוא היה נאבק על זה.

בנימין אלון: הוא היה בא עם ועדת טייכר, עם הדוח, אומר: אנחנו זקוקים לזה, זה חשוב למחקר, זה חשוב להתפתחות.

בנימין אלון: עכשיו, כשמעבירים אבהות לחקלאות, אז החקלאות תיאבק על זה.

בנימין אלון: אי אפשר באותה הזדמנות שאוסישקין מת לפתור את הכל.

יעל שאלתיאלי: חבר הכנסת אלון, זה מה שאמרתי לברק.

יעל שאלתיאלי: למשרד התשתיות יש 3 מכונים והמכון הזה נאבק על תקציבים והתרסק.

יעל שאלתיאלי: אם צריך לחדש עכשיו ב-15 מיליון, התשתיות מרוסקות.

יעל שאלתיאלי: כלומר, משרד התשתיות במשך זמן ארוך לא חידש ולא שדרג ולא השקיע בתשתיות.

יעל שאלתיאלי: יש רשימה וועדת טייכר אימצה את הרשימה שהוגשה לה ואמרה שאת זה צריך לעשות.

בנימין אלון: אנחנו נמשיך ללוות את זה יעל.

יעל שאלתיאלי: לא, סליחה.

יעל שאלתיאלי: היום אתה מכניס את מלח"י להתחרות בין עוד 6 מכוני מחקר ועוד 18 יחידות במשרד החקלאות.

יעל שאלתיאלי: זה מה שאתה עושה.

בנימין אלון: היא מנכ"לית מצוינת, שתדע איך לעשות את זה ועם שר מצוין.

יעל שאלתיאלי: השר מצויין.

יעל שאלתיאלי: ..

בנימין אלון: אמרתי קודם שמדובר בשני שרים אנשי מעשה, שיודעים לעבוד.

בנימין אלון: אבל צריך פה מנהיגות.

בנימין אלון: בשיחות בעל פה אתם שניהם אומרים כן, כן, רק שזה לא מתבצע.

בנימין אלון: יעל, אני רוצה לומר שביקרתי במינהל המחקר בבית דגן ומאוד התרשמתי.

בנימין אלון: ב-31 לחודש, יום אחרי ועדת וינוגרד אנחנו נבקר באילת ונראה את מלח"י.

בנימין אלון: מוזמנים כל חברי הוועדה וגם כל האורחים.

בנימין אלון: אורית, בואי אתנו לשם.

בנימין אלון: אנחנו צריכים את גל"צ שם.

בנימין אלון: יעל, אני מתכוון לעקוב אחרי זה.

בנימין אלון: אני מאוד מבקש, אני חושב שיש דברים שאפשר להתקדם כשלא הכל ברור.

בנימין אלון: יש דברים שאי אפשר לעשות ואתה לא יכול להעביר כמו בשלב הראשון כשנכנסנו לסוגיה, כשאומרים לך שיש תקציב של 8 אבל בסוף יש רק 2-3 ואז היה צריך את ההעברה הזאת וכל הדברים שאני מבין שהצלחת וסיימת גם.

יעל שאלתיאלי: וחזי.

בנימין אלון: אני מעביר את הפרוטוקול ואת האכזבה שלי שהדברים לא נסגרו עם השרים.

בנימין אלון: נמשיך ללחוץ ואני קורא לכל מי שיש לו יכולת ללחוץ עד ל-31 לחודש, שנצליח לסגור דברים ושנוכל להזיז את הענין הזה ושהדברים לא יהיו באוויר.

ברק חרות: לי יש שתי אוכלוסיות של חוקרים כרגע.

ברק חרות: אני חושב שחשוב מאוד להבין שמה שנאמר פה על ידי מר דיאמנט ועל ידי פרופסור שפיגל, שהתשתית המחקרית היא זו שעומדת להיפגע, המחקר הרץ, וזו התשתית החשובה ביותר ולא התשתית הפיסית.

בנימין אלון: גם התשתית האנושית וגם מילת הכבוד עם מדינות אחרות ועם הסכמי מחקר וההתייחסות.

בנימין אלון: הם בסוף מחברים את הכל.

בנימין אלון: שריפה, מצב ביטחוני, וינוגרד, אין תקציב, אין כלום.

בנימין אלון: בסוף אצלם יוצא סלט אחד גדול וזה מביא להבנה של מדינה לא יציבה.

ברק חרות: אם אנחנו הולכים להפסיד עכשיו כמה פרוייקטים, ב-4 השנים הבאות, שחוקרת התקשרה אתמול אלי, האם אני יכולה לנסוע לקהילה האירופאית לסגור פרוייקט, ודרך אגב, מדינת ישראל משקיעה הרבה מאוד כספים בקהילה, נדמה לי 150 מיליון יורו, כדי שנוכל לקבל אותם חזרה וזכינו בפרוייקט הזה.

ברק חרות: אבל אין יכולת לסגור אותו מול הקהילה, אז כל צנטריפוגה פחות או יותר, זה לא מה שצריך כרגע להפיל את העסק.

בנימין אלון: רבותיי תודה רבה.

בנימין אלון: לא תם ולא נשלם, אני מקווה שנצליח.